Thyra Frank (LA), 2011-11-25:
Tak for ordet.
Det er stort at stå her for første gang.
Liberal Alliance er positivt stemt over for intentionerne i tilbagetrækningsreformen.
Den begrænser efterlønsperioden og forhøjer folkepensionsalderen.
Det er vi enige i, selv om vi godt kunne have ønsket os at gå endnu videre.
Seniorførtidspensionsordningen skal sikre de nedslidte på arbejdsmarkedet en pensionsmulighed, og det tilslutter vi os. I Liberal Alliance har vi længe haft et ønske om at afvikle efterlønnen, så vi hilste selvfølgelig den tidligere statsministers berøringsmod velkomment, da han tog hul på debatten i sin nytårstale den 1. januar.
Vi så frem til at blive indkaldt til forhandlinger om en tilbagetrækningsreform, men det skete desværre aldrig.
I stedet valgte VK-regeringen at indgå en aftale med Dansk Folkeparti og De Radikale uden om Liberal Alliance.
Det var en stor fejl, for Liberal Alliance ville have været med til at gøre aftalen meget mere ambitiøs.
Danmark står over for store udfordringer.
Arbejdsstyrken falder de næste år, væksten er lav, arbejdspladserne i den private sektor er blevet færre og fosser fortsat ud af Danmark, og underskuddet på de offentlige finanser er alt for stort.
Det er derfor nødvendigt med reformer, der kan øge arbejdsudbuddet og forbedre de offentlige finanser, så vi dermed kan skabe vækst og velstand i samfundet og således tage os af dem, der har behov for hjælp.
Det lovforslag, vi diskuterer nu, retter sig mod en forhøjelse af folkepensionsalderen og etablering af en seniorførtidspensionsordning.
Liberal Alliance er enig i intentionerne i lovforslaget, men har dog et par indvendinger.
Folkepensionsalderen bliver i perioden 2019-2022 hævet gradvis fra 65 år til 67 år.
Liberal Alliance støtter initiativet, da det er medvirkende til at øge arbejdsudbuddet og dermed afhjælpe de udfordringer, vi står over for.
Vi havde gerne set, at folkepensionsalderen blev hævet yderligere, men det her er dog et skridt på vejen.
I forhold til seniorførtidspensionsordningen har vi nogle bekymringer.
Vi kan godt frygte, at forventningerne til antallet af personer på ordningen ikke holder.
Som historien med efterlønnen har vist os, kan der være en tendens til, at sådanne offentlige ordninger kan betyde, at der vil være langt flere end forventet, som vil benytte sig af ordningen.
Regeringen forventer, at der i 2015 kun vil være 2.700 personer på seniorførtidspension.
Kan vi konkret få at vide, hvordan regeringen er kommet frem til tallet, og hvordan vi sikrer, at det selvfølgelig kun er folk, der har et reelt behov, der får adgang til ordningen?
På den anden side synes vi, at det virker unødig bureaukratisk, at man vil fastsætte et krav om 25 års fuldtidsbeskæftigelse for at kunne komme i betragtning til ordningen.
For os giver det ikke meget mening, for er man nedslidt, er man nedslidt, og er man over 60 år, er man over 60 år.
Hvorfor gøre forskel på folk og ende i den situation, at to mennesker, der er nøjagtig lige nedslidte, får forskellig sagsbehandling alene med henvisning til et i øvrigt bureaukratisk og svært dokumenterbart krav om 25 års tilknytning til arbejdsmarkedet?
Det vil også være nødvendigt at få besvaret, om der i sig selv kan være en risiko for, at antallet af personer på seniorførtidspension langt vil overstige de 2.700 personer i 2015, som det forventes i dette lovforslag, såfremt den statslige refusion af kommunernes udgifter til ordningen ikke afvikles.
Liberal Alliance er altså positiv over for intentionerne i lovforslaget.
Vi skal sikre en god og tryg ordning for alle, der ikke kan arbejde, og begrænse adgangen til efterlønnen.
Men vi mangler svar på ovenstående spørgsmål, før vi kan tilslutte os forslaget.